3.		Spoločenská zmluva o založení komanditnej spoločnosti
			(§ 93 – 104 OZ)
Čl. I
Zmluvné strany
1.	Jozef Sivý, bytom 010 01 Žilina, Čajakova ul. č. 2, nar. 21. 10. 1970, r. č. .................................
2.	Ján Biely, bytom 010 01 Žilina, Puškinova ul. č. 7, nar. 11. 3. 1975, r. č. ..................................
3.	Peter Čierny, bytom 010 01Žilina, Moyzesova ul. č. 20, nar. 3. 10. 1973, r. č. ...........................
uzatvárajú medzi sebou ako prejav svojej slobodnej vôle túto 
spoločenskú zmluvu o založení komanditnej spoločnosti
podľa § 93 – 104 Obchodného zákonníka. 
Čl. II
Obchodné meno 
Obchodným menom spoločnosti je: „EKOSPOL, kom. spol.“.
Čl. III 
Sídlo spoločnosti
Sídlom spoločnosti je Žilina, Hlinkovo námestie č. 4.
Čl. IV
Predmet podnikania
Predmetom podnikania spoločnosti je vykonávanie
–	stavebných a murárskych prác, 
–	maliarskych a natieračských prác. 
Čl. V
Doba trvania spoločnosti
Spoločnosť sa zakladá na neurčitú dobu. 
Čl. VI
Právne postavenie spoločníkov
1.	Jozef Sivý má postavenie komplementára a podľa § 93 ods. 1 Obchodného zákonníka ručí za záväzky spoločnosti celým svojim osobným majetkom. 
2.	Ján Biely má postavenie komanditistu a v zmysle § 93 ods. 1 Obchodného zákonníka je povinný vložiť do spoločnosti peňažný vklad vo výške 750 € (slovom sedemstopäťdesiat eur).
3.	Peter Čierny má postavenie komanditistu a v zmysle § 93 ods. 1 Obchodného zákonníka je povinný vložiť do spoločnosti peňažný vklad vo výške 750 € (slovom sedemstopäťdesiat eur). 
4.	Ján Biely a Peter Čierny sa zaväzujú, že zaplatia svoje peňažné vklady naraz, najneskôr do 10 dní po vzniku tejto spoločnosti.
Čl. VI
Konanie a podpisovanie za spoločnosť
1.	Za spoločnosť ako jej štatutárny orgán koná Jozef Sivý ako komplementár. 
2.	Podpisovanie za spoločnosť sa vykonáva tak, že k obchodnému menu spoločnosti pripojí Jozef Sivý svoj podpis. 
Čl. VII
Obchodné vedenie spoločnosti
1.	Na obchodné vedenie spoločnosti je oprávnený iba komplementár. 
2.	Pod obchodným vedením podľa odseku 1 sa rozumie vykonávanie všetkých opatrení a rozhodnutí týkajúcich sa spoločnosti alebo jej podnikateľskej činnosti, okrem tých, ktoré sú vyhradené valnému zhromaždeniu. 
Čl. VIII
Valné zhromaždenie
1.	Valné zhromaždenie je najvyšším orgánom spoločnosti a pozostáva zo všetkých spoločníkov. 
2.	Do výlučnej právomoci valného zhromaždenia patrí
a)	schválenie zmien spoločenskej zmluvy, 
b)	schválenie ročnej účtovnej závierky spoločnosti, 
c)	udelenie prokúry právnemu zástupcovi, 
d)	prijatie alebo prepustenie zamestnanca a určenie jeho platu, 
e)	rozhodnutie o nákupe a predaji hnuteľnej veci alebo nehnuteľnosti v hodnote vyššej ako 15 000 € (slovom pätnásťtisíc eur), 
f)	rozhodnutie o prijatí úveru nad sumu 15 000 € (slovom pätnásťtisíc eur), 
g)	rozhodnutie o zrušení spoločnosti z dôvodov uvedených v § 102 a nasl. Obch. zákonníka,
h)	rozhodnutie o zlúčení a splynutí spoločnosti. 
3.	Zasadnutie valného zhromaždenia sa uskutočňuje aspoň jedenkrát v kalendárnom roku, najneskôr do piatich mesiacov od začiatku roka. Komplementár je povinný kedykoľvek zvolať valné zhromaždenie, ak o to požiada ktorýkoľvek z komanditistov, a to do 10 dní od doručenia žiadosti. Ak komplementár nezvolá bez vážneho dôvodu valné zhromaždenie v tejto lehote, môže ho zvolať aj komanditista, ktorý žiadal jej zvolanie. 
4.	Valné zhromaždenie rozhoduje väčšinou hlasov, pričom komplementár má dva hlasy a každý z komanditistov jeden hlas. K rozhodnutiu vo veciach uvedených v bode 2 písm. a), b), g) a h) je potrebný súhlas všetkých spoločníkov. 
Čl. IX
Zákaz konkurencie
Zmluvné strany sa dohodli, že všetci spoločníci po dobu trvania spoločnosti nesmú mimo spoločnosti vykonávať inú podnikateľskú činnosť, či už na základe živnostenského alebo iného podnikateľského oprávnenia, ani sa zúčastniť na podnikaní inej obchodnej spoločnosti s obdobným predmetom činnosti. 
Čl. X
Podiely spoločníkov na zisku
1.	Zisk, ktorý zostane po odpočítaní daní a poplatkov, prípadne iných plnení obdobnej povahy, sa rozdelí medzi spoločníkov nasledovne: 
a)	na Jozefa Sivého pripadne 50 % zisku, 
b)	na Jána Bieleho a Petra Čierneho pripadne po 25 % zisku. 
2.	Komanditisti nemajú právo na podiel na zisku, pokiaľ nesplnia svoju povinnosť splatiť (odovzdať) spoločnosti svoj vklad. 
3.	Podiel na zisku podľa odseku 1 sa určí na základe ročnej účtovnej závierky a je splatný do 3 mesiacov od jej schválenia.
Čl. XI
Právo na vystúpenie zo spoločnosti
1.	Zmenou spoločenskej zmluvy môže spoločník zo spoločnosti vystúpiť. 
2.	Ak dôjde k vystúpeniu komplementára, spoločnosť sa zruší; komanditisti sa môžu dohodnúť na premene spoločnosti na spoločnosť s ručením obmedzeným. 
Čl. XII
Vyrovnací podiel
1.	Po zániku účasti komanditistu v spoločnosti vznikne komanditistovi právo na vyplatenie vyrovnacieho podielu. 
2.	Vyrovnací podiel predstavuje polovicu hodnoty splateného vkladu komanditistu s pripočítaním úroku vo výške 10 % za každý aj začatý rok trvania spoločnosti. 
3.	Vyrovnací podiel je splatný do troch mesiacov od schválenia ročnej účtovnej závierky roku, v ktorom komanditistovi zanikla účasť v spoločnosti. 
Čl. XIII
Zrušenie spoločnosti
Spoločnosť môže byť okrem dôvodov uvedených v § 68 Obch. zákonníka zrušená
a)	zánikom živnostenského oprávnenia komplementára z iného dôvodu než v dôsledku smrti, 
b)	smrťou komplementára, ak sa o účasť v spoločnosti neprihlási do jedného mesiaca po skončení dedičského konania jeho dedič alebo manžel, ktorý získal živnostenské oprávnenie na pokračovanie v jeho živnosti, 
c)	vyhlásením konkurzu na majetok komplementára, 
d)	zánikom účasti komplementára v spoločnosti, 
e)	zánikom účasti posledného komanditistu v spoločnosti. 
Čl. XIV
Likvidácia spoločnosti a podiel na likvidačnom zostatku
1.	Ak po zrušení spoločnosti neprejde jej celé imanie na právneho nástupcu, vykoná sa likvidácia spoločnosti. 
2.	Každý zo spoločníkov má v takom prípade nárok na podiel na likvidačnom zostatku spoločnosti podľa zásad uvedených ďalej v odseku 3. 
3.	Každý zo spoločníkov má v prípade zrušenia spoločnosti s likvidáciou právo na vrátenie splateného vkladu. U komplementára sa má za to, že splatil vklad vo výške 12 000 € (slovom dvanásťtisíc eur). Ak likvidačný zostatok nestačí na vrátenie vkladov, rozdelí sa rovnakým spôsobom ako zisk podľa Čl. X tejto zmluvy. 
Čl. XV
Záverečné ustanovenia
1.	Spoločníci poverujú .............. (meno, priezvisko) aby po podpise tejto zmluvy zriadil u pobočky VÚB, a.s. v Žiline účet, na ktorý komanditisti vložia svoj peňažný vklad. 
2.	Spoločníci ustanovujú ako zodpovedného zástupcu ...............................(meno, priezvisko). 
3.	Táto zmluva je vyhotovená v štyroch exemplároch, každý zo spoločníkov obdrží jedno vyhotovenie a jedno vyhotovenie sa priloží k návrhu na zápis spoločnosti do obchodného registra. 
Žilina 15. 1. 2023
	(úradne overené podpisy všetkých spoločníkov)
Poznámka
Komanditná spoločnosť (k. s., kom. spol.) – § 93 až 104 OZ - je zaraďovaná medzi tzv. zmiešané spoločnosti a je kombináciou prvkov verejnej obchodnej spoločnosti a spoločnosti s ručením obmedzeným. 
Ide o spojenie dvoch typov spoločníkov: 
a)	komplementári, ktorí ručia za záväzky spoločnosti celým svojím majetkom a
b)	komanditisti, ktorí ručia za záväzky spoločnosti len do výšky svojho nesplateného vkladu. 
Výška základného imania spoločnosti nie je obligatórnou náležitosťou spoločenskej zmluvy. 
Spoločenská zmluva musí mať písomnú formu a podpisy spoločníkov musia byť úradne overené, inak je neplatná. 
Návrh na zápis komanditnej spoločnosti do obchodného registra sa podáva na tlačive, ktorý je uvedený ako príloha č. 5 vyhlášky č. 25/2004 Z. z.
K návrhu na zápis sa prikladá spoločenská zmluva, listina, ktorou sa preukazuje podnikateľské oprávnenie na vykonávanie činnosti, ktorá má byť zapísaná v obchodnom registri ako predmet podnikania a písomné vyhlásenie správcu vkladu podľa § 60 ods. 4 OZ.